Diari Oficial de la Generalitat Valenciana


Sumari del DOGV 4454, del 06-03-2003 (2003/1711)

RESOLUCIO d'11 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni entre la Generalitat Valenciana (Conselleria de Cultura i Educació) i l'Ajuntament de Vinalesa per a la creació d'una escola d'Educació Infantil de primer cicle incompleta, de titularitat municipal, en la citada localitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4454

Data del DOGV
:   06-03-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/1711


Data del document
:   11-02-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * Vinalesa
    * administració local
    * centre d'ensenyament
    * educació preescolar
    * cooperació administrativa

RESOLUCIO d'11 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni entre la Generalitat Valenciana (Conselleria de Cultura i Educació) i l'Ajuntament de Vinalesa per a la creació d'una escola d'Educació Infantil de primer cicle incompleta, de titularitat municipal, en la citada localitat. [2003/M1711]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura i Educació) i l'Ajuntament de Vinalesa, el 23 de desembre de 2002, un conveni per a la creació d'una escola d'Educació Infantil de primer cicle incompleta, de titularitat municipal, en la citada localitat, i en compliment del que estableix la clàusula novena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0018/2003, i que figura com a annex d'aquesta resolució.
  
València, 11 de febrer de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni entre la Generalitat Valenciana (Conselleria de Cultura i Educació) i l'Ajuntament de Vinalesa per a la creació d'una escola d'Educació Infantil de primer cicle incompleta, de titularitat municipal, en la citada localitat.
  
València, 23 de desembre de 2002
  
Reunits
  
D'una part, Manuel Tarancón Fandos, conseller de Cultura i Educació, en nom i representació de la Generalitat Valenciana, en virtut de l'Acord adoptat pel Govern Valencià el dia 24 de setembre de 2002.
  
D'una altra part, Julio Martínez Blat, alcalde president de l'Ajuntament Vinalesa, facultat per a este acte per Acord del Ple del citat Ajuntament del dia 14 de juny de 2002, i assistit pel secretari de la corporació.
  
Manifesten
  
1. L'Ajuntament Vinalesa va acordar sol·licitar la creació d'una escola d'Educació Infantil de la seua titularitat, dins del marc educatiu de la Llei Orgànica 1/1990, de 3 d'octubre, d'Ordenació General del Sistema Educatiu.
  
2. La disposició addicional segona, punt 2, de la Llei Orgànica 8/1985, de 3 de juliol, Reguladora del Dret a l'Educació establix que la creació de centres docents públics, els titulars dels quals siguen les corporacions locals, es realitzarà per conveni entre l'administració educativa competent i les corporacions.
  
3. El Servici de Projectes i Construccions Educatives ha emés informe favorable a allò que s'ha sol·licitat, ja que s'ajusta a allò que s'ha disposat a l'Orde de 2 de febrer de 1998 de la Conselleria de Cultura, Educació i Ciència, per la qual s'estableixen els requisits mínims dels centres incomplets d'Educació Infantil de la Comunitat Valenciana, en desenvolupament de la disposició addicional quarta del Reial Decret 1.004/1991, de 14 de juny, pel qual s'establixen els requisits mínims dels centres que impartisquen ensenyaments de règim general no universitaris.
  
4. El 14 de febrer de 2001, la Direcció General de Centres Docents va dictar resolució per la qual s'aprovava la proposta d'instal·lacions i ús educatiu dels espais reflectits en els plans presentats per a la creació de la mencionada escola.
  
Així mateix, consta a l'expedient Resolució de la Direcció Territorial de Cultura i Educació de 21 de gener de 2000, per la qual s'autoritza a l'Ajuntament de Vinalesa a l'ús de part de les instal·lacions del C.P. Josep Blat Gimeno, per a l'escola d'Educació Infantil municipal, provisionalment, en tant en quant es tramita la desafectació de les instal·lacions necessàries.
  
5. De la instrucció de l'expedient, concretament del informe de la Inspecció Educativa, es desprèn que el centre disposa del personal amb la titulació adequada per a impartir el primer cicle d'Educació Infantil.
  
Per això, en virtut de les competències que atorga el Reial Decret 2.093/1983, de 28 de juliol, sobre traspàs de funcions i servicis de l'administració de l'estat a la Comunitat Valenciana en matèria d'educació, i la Llei 7/1985, de 2 d'abril, Reguladora de les Bases de Règim Local, la Conselleria de Cultura i Educació i l'Ajuntament Vinalesa, acorden subscriure el present Conveni atenent les següents,
  
Clàusules
  
Primera
  
Es crea la següent escola d'Educació Infantil incompleta de primer cicle en Vinalesa, de titularitat íntegrament municipal:
  
Denominació específica: Escola Infantil Municipal de Vinalesa
  
Domicili: c/ dels Jocs, s/n (C.P. Josep Blat Gimeno).
  
Localitat: Vinalesa
  
Província: València
  
Codi: 58747283
  
Titular: Ajuntament de Vinalesa
  
Ensenyaments: Educació Infantil de primer cicle.
  
Capacitat: 1 unitat que agrupe xiquets de 2-3 anys amb 20 llocs escolars.
  
Segona
  
Esta escola impartirà el currículum de l'Educació Infantil establit per als centres educatius de l'àmbit territorial de la Comunitat Valenciana en el Decret 19/1992, de 17 de febrer (DOGV de 19 de febrer).
  
Tercera
  
Correspon al titular de l'escola d'Educació Infantil de primer cicle la dotació pressupostària necessària per a les despeses derivades del personal docent i no docent, així com del funcionament del citat centre, independentment de la possibilitat de concórrer a totes les convocatòries públiques que realitze la Conselleria de Cultura i Educació per a la concessió de subvencions o ajudes econòmiques als centres d'Educació Infantil.
  
Quarta
  
L'Escola d'Educació Infantil se sotmetrà a l'autoritat de la Conselleria de Cultura i Educació i de la Inspecció Educativa en els termes previstos en el títol IV de la Llei Orgànica 9/1995, de 20 de novembre, que regula les funcions de la Inspecció Educativa, i la resta de normativa de desenrotllament autonòmic que poguera dictar-se sobre la dita matèria.
  
Quinta
  
El titular de l'escola es compromet a:
  
a) Complir el que establix sobre òrgans de govern dels centres públics, en el títol segon de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents.
  
b) Complir els requisits establits en el Reial Decret 1.004/1991, de 14 de juny, pel qual s'establixen els requisits mínims dels centres que impartisquen ensenyaments de règim general.
  
c) Seguir les directrius acadèmiques de l'administració educativa per als centres dependents de la Conselleria de Cultura i Educació, així com a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura i Educació els canvis de professorat que puguen produir-se i adjuntar a esta notificació els documents que justifiquen el compliment de la titulació exigida del nou professorat.
  
d) La custòdia d'expedients d'alumnes i tots els documents de caràcter acadèmic i administratiu que es generen.
  
Sisena
  
El present conveni entrarà en vigor el mateix dia de la seua firma, no obstant això els seus efectes s'entendran referits a l'inici del curs acadèmic 2002/2003.
  
Setena
  
Qualsevol modificació que es produïsca en els ensenyaments, instal·lacions i la resta de requisits mínims que, segons el Reial Decret 1.004/1991, de 14 de juny, o, al seu cas, l'Orde de la Conselleria de Cultura, Educació i Ciència de 2 de febrer de 1998, ha de reunir el centre, serà notificada a l'administració educativa, la qual instruirà el corresponent expedient que es tramitarà per similitud conforme al procediment regulat en el títol IV del Reial Decret 332/1992, de 3 d'abril. Finalitzarà la seua aprovació per orde del conseller de Cultura i Educació.
  
Octava
  
El present conveni tindrà una duració indefinida i es podrà extingir, no obstant això, per qualsevol de les causes següents:
  
A. Per mutu acord de les parts.
  
B. Per incompliment de les obligacions assumides per l'Ajuntament.
  
C. Per denúncia d'una de les parts, després de l'avís previ de, com a mínim, sis mesos abans de l'inici del curs acadèmic en què s'haja d'extingir.
  
D. Per canvi de titularitat del centre o cessament de les activitats.
  
Esta extinció esdevindrà efectiva a partir del final del curs escolar en què es produïsca la causa.
  
En els supòsits previstos en els punts b. I d. l'extinció requerirà la comunicació prèvia de la conselleria al titular de l'escola.
  
Novena
  
Este conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat Valenciana, i serà publicat en el Diari Oficial de la Generalitat Valenciana.
  
Com a prova de conformitat i perquè en quede constància, firmen les dos parts el present conveni en el lloc i data consignats anteriorment.
  
El conseller de Cultura i Educació,
  
MANUEL TARANCÓN FANDOS
  
L'alcalde president de l'Ajuntament de Vinalesa,
  
JULIO MARTÍNEZ BLAT
  
El secretari general de l'Ajuntament de Vinalesa,
  
EVARISTO MUÑOZ MONTERDE